钦定古今图书集成/明伦汇编/氏族典/第284卷 > 黄履
## 钦定古今图书集成/明伦汇编/氏族典/第284卷 > 黄履

按《宋史黄履传》：“履字安中，邵武人。少游太学，举进士，
调南京法曹，又为高密、广平王二宫教授、馆阁校勘，
同知礼院，擢监察御史里行。辞御史，改崇政殿说书、
同修起居注，进知制诰、同修国史。遭母忧去，服除，以
礼部尚书召，迁御史中丞。哲宗即位，徙为翰林学士。
履素与蔡确、章惇、邢恕相交结，每确、惇有所嫌恶，则”
使恕道风旨于履，履即排击之。至是，更自谓有定策
功。刘安世发其罪，以龙图阁直学士知越州。坐举御
史不当，降天章阁待制。历舒、洪、苏、鄂、青州、江宁、应天、
颖昌府。绍圣初，复龙图阁直学士，为御史中丞，拜尚
书右丞。会正言邹浩以言事贬新州，履曰：“浩以亲被
拔擢之故，敢犯颜纳忠，陛下遽斥之死地，人臣将视以为戒，谁复敢为陛下论得失乎？”乞徙善地，坐罢知
亳州。徽宗立，召为资政殿学士，复拜右丞。未逾年，求
去，加大学士、提举中太一宫，卒。